Alla jħawwad lil Ġob Il-Mulej wieġeb lil Ġob minn ġot-tempesta u qallu: "Min hu dan li jrid joskura l-pjan ta' Alla bi kliem bla għaqal? Isa, ħażżem bħal qalbieni ġenbejk , ħa nsaqsik u inti weġibni. Fejn kont int jien u nqiegħed sisien l-art? Għidli, jekk għandek id-dehen. Min ħażżiżhom il-qisien tagħha? Min ħadulha l-qjies? Żgur taf int! Fuqiex qed iżommu l-kolonni tagħha? Min qiegħed ras il-għareb tagħha, hi u tgħanni l-ġemgħa tal-kwiekeb ta' filgħodu, u tgħajjat bil-ferħ ix-xirka ta' wlied Alla ? Min kien dak li għalaq il-baħar b'bibien, meta dan b'qawwa ħareġ mill-ġuf, meta bis-sħab libbistu, u bid-dlam fisqejtu, meta t-truf tiegħu qegħedtlu bħal xatbiet, u bibien li bihom għalaqtu u għedtlu: 'Sa hawn biss tasal u mhux aktar, ma taqbiżx minn hawn il-qawwa ta' mwieġek'? Qatt kemm ilek fid-dinja kkmandajt is-sebħ, jew urejt liż-żerniq postu, biex jaqbad l-art mit-truf tagħha, u jfarfar minnha l-ħżiena? Bih tinbidel bħal tafal taħt is-siġill, u tiġi mżewqa bħal libsa. Jinqata' lill-ħżiena d-dawl tagħhom, u d-driegħ merfugħ jitkisser. Qatt wasalt sa għejun il-baħar, u mxejt fuq il-qiegħ tiegħu? Qatt urewk bibien l-Imwiet? Qatt rajt b'għajnejk bibien id-Dlam? Qatt ħaddant b'ħarstek il-medda sħiħa tal-art? Taf tgħidli l-wisa' kollu tagħha? Minn fejn tgħaddi għal ħdejn id-dawl, u fejn joqogħdu d-dlamijiet, biex tmexxihom sas-saltna tagħhom, jew tqabbadhom it-triq lejn darhom? Int tafu dan la diġà kont imwieled, u l-għadd ta' sninek kbir tassew! Qatt wasalt sal-imħażen tal-borra? Rajthom xejn il-ħażniet tas-silġ, li għandi merfugħa għal żmien il-ħsara, għal jiem it-taqbid u l-gwerra ? Kif tinfirex is-sħana, u jixtered fuq l-art ir-riħ isfel? Min fetaħ għall-għargħar is-swieqi, u t-triq għall-beraq tar-ragħad, biex jagħmel ix-xita fuq art bla nies, fuq deżert li ħadd ma jgħix fih, biex isaqqi art żdingata u mitluqa, u jnibbet ħxejjex minn art maħruqa? Jaqaw għandha xi missier ix-xita? U l-qtar tax-xita min nisslu? Minn ħdan min ħareġ is-silġ? Min ta t-twelid lill-ġlata tas-sema, li biha jibbies daqs il-ġebel l-ilma, u jagħqad wiċċ il-baħar bla qiegħ? Għandek il-ħila tgħaqqad il-kwiekeb tat-Trajja , jew tħoll minn xulxin l-istilel tal-Ġgant? Toħroġ inti f'waqtha l-kewkba Mażarot, jew tmexxi l-Orsa biż-żgħar tagħha? Taf hekk sewwa l-liġijiet tas-sema, li tikteb għall-art l-ordni tagħhom? Tista' tgħolli sas-sħab leħnek, u tniżżel fuqek ħalba xita? Tibgħat int il-beraq u jmorrulek? Se jgħidulek: 'Arana, sejrin'? Min nissel f'Thot l-għerf? Min żejjen bid-dehen lil Sekwi? Min jista' b'għerfu jgħodd is-sħab, jew jaqleb il-qliel tal-ilma tas-sema, meta tkun għaqdet ġebla l-ħamrija u t-tub imwaħħal flimkien? Taqbad int il-priża għall-iljuna, u ttaffi l-ġuħ tal-frieħ tagħha, xħin ikunu mixħuta fl-għar tagħhom jew jissajjaw fil-moħbi għall-ħatfa? Min iħejji liċ-ċawlun l-ikla tiegħu xħin jgħajtu 'l Alla ż-żgħar tiegħu, u jkunu jwerżqu bil-ġuħ?